́кѡ во всѣ́хъ ѿню́дъ по всему̀ безконе́чными мѣ́рами превы́ше єсѝ, про́стѡ и ѿрѣше́ннѡ вся́кагѡ ча́стнагѡ ра́зума, да реку̀ вкра́тцѣ подо́бнѣ, ѕѣлѡ̀ и безконе́чнѣ превознесе́нъ, и ты̀ непостижи́ме гдс̑и, и я̀же ѻ́крестъ тебѐ, я̀же мечта́я нѣ́какѡ у́мъ, утѣше́ніе и́мать ѡ дости́жнѣмъ по си́лѣ твое́мъ зрѣ́ніи, и ве́сь содх҃нове́ніемъ на́нь дх҃а бы́въ, я́кѡ во мра́къ вхо́дитъ та́инственнѡ, нижѐ соверше́ннѣ могі́й зрѣ́ти тя̀ за сла́вы безконе́чное и непристу́пное, и́мже ѡ́бразомъ премі́рнымъ поко́емъ упокоя́еши неизрече́ннѡ зря́щыя и лю́бящыя тя̀ чу́днѡ, нижѐ всесоверше́ннѡ безъ̑ є́же зрѣ́ти тя̀ сы́й: тѣ́мже упокое́ніемъ бж҃е́ственнымъ и преесте́ственнымъ па́ки упокоя́еши ѝхъ, неизрече́ннѣ, недомы́сленнѣ, неѡпи́саннѣ, неѡбъ̑я́тнѣ, и вкра́тцѣ рещѝ, всебезконе́чнѣ, существо́мъ я́вѣ я́кѡ и дѣ́йствомъ, ами́нь